Fatgs da submissiun: La gronda part da las surdadas va ad offerents grischuns

L'analisa da las submissiuns succedidas l'onn 2002 en il chantun Grischun mussa ch'ina gronda maioritad da las acquisiziuns publicas èn vegnidas surdadas ad interpresas grischunas. En tut èn vegnidas registradas statisticamain 4497 incaricas cun in volumen da 507 milliuns francs. Da quellas èn idas 3763 incaricas d'ina valur totala da 374 milliuns francs ad interpresas grischunas.

Il departament da construcziun, traffic e selvicultura dal Grischun fa dapi quatter onns statistica per las acquisiziuns publicas. Quella dat ina invista en tge dimensiun che las reglas da submissiun vertentas vegnan duvradas sin plaun communal e chantunal. Uschia vegnan registradas incaricas da construcziun, furniziuns e prestaziuns da servetsch che vegnan surdadas tenor la cunvegna da GATT/OMC davart las acquisiziuns publicas. Per regla sa tracti latiers da projects d'acquisiziun pli gronds, tar ils quals pon offerir interpresas da tut ils pajais che han suttascrit la cunvegna da GATT/OMC. Latiers tutgan ils commembers da la UE, ils Stadis Unids, il Giapun ed auters. Ultra da quai vegnan registradas er incaricas dal chantun, da las vischnancas e d'auters incumbensaders ch'èn suttamess a las acquisiziuns publicas e che surdattan lur incaricas tenor la lescha chantunala da submissiun.

In volumen d'incaricas da GATT/OMC da 223 milliuns francs

L'onn 2002 èn vegnidas surdadas 141 incaricas d'ina valur totala da 223 milliuns francs tenor la cunvegna da GATT/OMC. Mesirà cun il dumber d'incaricas surdadas importa la part d'interpresas grischunas 73 pertschient. En connex cun l'installaziun da la nova lingia da pignas en il stabiliment per arder immundizias da Trimmis (CVARG) èn trais bistgettas pli grondas cun ina valur totala da 58 milliuns francs vegnidas surdadas ordaifer il chantun ad interpresas generalas spezialisadas. Senza questas lavurs tecnicamanin pli cumplexas importa la part dals offerents grischuns tar quel project, mesirà vi dal volumen d'incarica total, 78 pertschient, tar las incaricas da construcziun schizunt 98 pertschient.

95 pertschient dal volumen da construcziun van ad offerents grischuns

Er l'evaluaziun da la statistica per las surdadas tenor il dretg chantunal da submissiun mussa, sco gia l'onn precedent, che offerents entaifer il chantun èn vegnids resguardads tar la pli gronda part da las acquisiziuns. L'onn 2002 han, da totalmain 4356 surdadas registradas, survegnì l'agiudicaziun 3660 offerents cun domicil en il Grischun (84 pertschient). Cumpareglià cun il volumen d'incaricas da totalmain 284 milliuns francs importa la quota da las firmas grischunas per tut ils geners d'incaricas 86 pertschient.

Sco che la pratica da surdada da fin uss ha mussà, ademplescha la protecziun natirala che la distanza garantescha pervi da la situaziun geografica dal chantun Grischun, malgrà l'avertura dal martgà, ina rolla en favur da la mastergnanza indigena che n'è betg da sutvalitar. Sch'ins considerescha las incaricas da construcziun surdadas en il rom d'ina procedura averta, alura èn ids 138 milliuns da 146 milliuns francs (95 pertschient) da las summas d'incaricas ad interpresas dal Grischun.

Betg duvrà tut la libertad d'acziun legala

Aifer tschertas valurs d'incarica pon las incaricas vegnir surdadas per procedura directa u per procedura d'invit. Las evaluaziuns statisticas 2002 han mussà - sco gia quellas da l'onn 2001 - che las instanzas da surdada na fan savens betg cumplettamain diever da lur libertad d'agir concedida da la lescha e ch'ellas elegian libramain ina procedura superiura u envidan offerents extrachantunals.

Surprendent è il fatg, che tant tar las incaricas da construcziun sco er tar quellas da prestaziuns da servetsch ch'èn stadas publitgadas en il fegl uffizial dal chantun per la libra concurrenza en ina procedura averta, è la quota da retschaviders da l'agiudicaziun pli auta ch'en la procedura directa, nua che l'incumbensader po fixar sez il circul dals offerents.

Indicaziuns detagliadas pon ins chattar en l'internet sut:

http://www.bvfd.gr.ch/download/statistikbericht2002.pdf

Gremi: departament da construcziun, traffic e selvicultura

Funtauna: rg departament da construcziun, traffic e selvicultura

Data: 26.08.2003